༄༔ དྲག་པོ་རང་བྱུང་རང་ཤར་གྱི་ཕོ་ཉ་དང་༔ སྡེ་བརྒྱད་ཀྱི་གསོལ་ཁའི་

ཡི་གེ་བཞུགས་སོ༔ བཀའ་བརྒྱད་ཕོ་ཉ་ཡོངས་རྫོགས་ཀྱི་གསོལ་ཁ་བཅའ་ཐབས་ལ་གསུམ༔ བཤམ་ཐབས༔ བྱིན་རླབས༔ ཕྲིན་ལས་བསྐུལ་བའོ༔ དང་པོར་གཏོར་གཞོང་ཆེན་པོར་དབུས་སུ་དཔལ་
བཤོས་དགུ༔ སྙིང་གཟུགས་ཀྱིས་མཐའ་བསྐོར༔ མཐའ་གླིང་བཞི་གླིང་ཕྲན་བརྒྱད་བྲིས་པའི་ཤར་དུ༔ སྡོམ་ཚང་ཉེར་བརྒྱད༔ ལྷོ་རུ་བཤོས་བུ་གྲུ་བཞི་པ་བཞི༔ གྲུ་གསུམ་བཞི༔ བཙན་བཤོས་རྩེ་ཕྲན་
བཞི༔ ཡང་གྲུ་གསུམ་རྩེ་ཕྲན་བཞི༔ ནུབ་ཏུ་བྲང་རྒྱས་སྟེང་དུ་མི་མགོས་བརྒྱན་པ་དྲུག༔ སྨན་ལེབ་གྲུ་གསུམ་སྙིང་གིས་བརྒྱན་པ་བཞི༔ སྡོམ་ཚང་བརྒྱད༔ བཤོས་བུ་གྲུ་གསུམ་བཞི༔ ཡང་གྲུ་གསུམ་རྩེ་
ཕྲན་བཞི༔ བྱང་དུ་མི་རོ་བཞི༔ སྙིང་བཞི༔ ཞགས་ཐོགས་བཞི༔ འོ་མ་མར་ཁུའི་མཚོ་ཆུང་བཞི༔ བཤོས་བུ་མཁར་ཐབས་བདུད་བཤོས་རྩེ་རིང་བཞི་བཞིའོ༔ ཤར་ལྷོར་སྙིང་གཟུགས་ཉེར་གཅིག༔ ལྷོ་
ནུབ་སྙིང་བཞི༔ ཐོད་ཁྲག་གཏོར་སྐྱུ་བཞི་བཞི༔ ནུབ་བྱང་དུ་བཤོས་བུ་གྲུ་གསུམ་སུམ་ཅུ་ཐམ་པ༔ བྱང་ཤར་བཤོས་ནག་སྙིང་བཀལ་བ་བཅོ་བརྒྱད༔ ཀུན་ཀྱང་ཤ་དང་ཁྲག་གིས་བརྒྱན༔ ཐ་མ་གཏོར་སྐྱུས་
བསྐོར་བའོ༔ རུ་དར་མཐིང་ནག་ལྔ་གཟུགས༔ མཆོད་པ་ཕྱི་ནང་བཤམས༔ བྱིན་གྱིས་བརླབས་པ༔ རང་དཔལ་ཆེན་ཡོངས་རྫོགས་སུ་གསལ་བའི་ཐུགས་སྲོག༔ ཧཱུྃ་ལས་རཾ་ཡཾ་ཁཾ་གསུམ་གྱིས་སྦྱངས༔

༄༅༔ ༔འབྲུ་གསུམ་གྱིས་འདོད་ཡོན་མཉེས་པའི་རྫས༔ དངོས་གཞི་ཡོངས་རྫོགས་ལས་གཞུང་བསྲང་༔ མ་གྲུབ་ན་བདེ་གཤེགས་སྤྱི་བསྐུལ་མཆོད་པ་འབུལ༔ ཕྲིན་ལས་བཅོལ༔ ཕུར་
ཐུན་ཚོམ་བུ་བསྐུལ༔ ཉ་བོ་བསྒྲལ༔ བསྟབ་པ་བྱ༔ གདབ་ལས་བྱ༔ གཟུ་དཔང་བྱ༔ གཏོར་མ་དགྲ་ཕྱོགས་སུ་འཕང་ངོ་༔ གསོལ་ཁའི་བཀོལ་བྱང་༁༔ ས་མ་ཡ༔ རྒྱ་རྒྱ་རྒྱ༔ ༄༔ སྡེ་བརྒྱད་
གཏོར་མའི་དཔེའུ་ཆུང་བཞུགས་སོ༔ སྡེ་བརྒྱད་ཀྱི་གཤོམས་ནི༔ དབུས་སུ་དབང་ཕྱུག་མ་ཧཱ་དེ་བ་ལ་རི་རབ་ཀྱི་སྟེང་དུ་བཤོས་བུ་མཁར་ཐབས་རྩེ་རྒྱལ་གཅིག༔ ཤར་དུ་སྲོག་བདག་ལ་མཁར་ཐབས་རྩེ་རྒྱལ་
གཅིག༔ ལྷོར་པེ་དཀར་ལ་བཤོས་བུ་སུམ་བརྩེགས་ཀྱི་ཁར་ལྷ་བཤོས༔ ནུབ་ཏུ་གཙང་བཙན་ལ་བཙན་བཤོས་གཅིག༔ བྱང་དུ་གནོད་སྦྱིན་ལ་ཆངས་བུའི་བཤོས༔ ཤར་ལྷོ་བདུད་ལ་བདུད་བཤོས་རྩེ་གསུམ་
གཅིག༔ ལྷོ་ནུབ་གཟའ་བདུད་ལ་ར་བཤོས་བཙུན་མོ་གཅིག༔ ནུབ་བྱང་ཀླུ་བདུད་ལ་བཤོས་བུ་ཟུར་གསུམ་སྦྲུལ་དཀྲིས་པ་གཅིག༔ བྱང་ཤར་དུ་མགོན་པོ་ལ་ཟུར་གསུམ་གྱི་སྟེང་དུ་དཔལ་བཤོས་གཅིག༔
མཐའ་མ་ལ་མཐེབ་སྐྱུས་དགང་ངོ་༔ ས་མ་ཡ༔ རྒྱ་རྒྱ་རྒྱ༔ རིག་འཛིན་རྒོད་ལྡེམ་ཅན་གྱི་གཏེར་མའོ༔ ༁༔ སརྦ་མངྒ་ལཾ།།